হার দিয়েই ইস্টবেঙ্গলে দ্বিতীয় ইনিংস শুরু করলেন ট্রেভর জেমস মর্গ্যান! রবিবার শিলংয়ে ঘরের মাঠে র‌্যান্টি মার্টিন্সদের হারিয়ে আই লিগের প্রথম ডিভিশন থেকে অবনমন বাঁচিয়ে লিগ টেবিলে ছয় নম্বরে উঠে এল লাজং এফসি।
লাল-হলুদের কোচ হিসেবে প্রথম পর্বেও অ্যাওয়ে ম্যাচে লাজং এফসি-কে কখনও হারাতে পারেননি ব্রিটিশ কোচ। তিন বছর পরেও হতাশার সেই ছবি বদলাল না। তবে ইস্টবেঙ্গলের কাছে রবিবারের ম্যাচ নিয়মরক্ষার হলেও লাজং এফসি-র কাছে ছিল মরণ-বাঁচন লড়াই। হারলেই দ্বিতীয় ডিভিশনে নেমে যেত তারা। এই পরিস্থিতিতে রবিবার ম্যাচের শুরু থেকেই আক্রমণের ঝড় তোলেন লাজং এফসি-র ফুটবলাররা। যদিও প্রথমার্ধে কোনও গোল করতে পারেননি তাঁরা। কিন্তু লাল-হলুদ রক্ষণের ভুলে ম্যাচের ৬২ মিনিটে ফ্যাবিও পেনা-র পাস থেকে গোল করেন মিডফিল্ডার ইসাক ভানমালসোয়ামা। 

মর্গ্যানের জয়ের স্বপ্ন অধরাই।-ফাইল চিত্র
আই লিগের শেষ ম্যাচে লাজং এফসি-র কাছে হারের ধাক্কা সামলে ওঠার আগেই ফেডারেশন কাপ নিয়ে উদ্বেগ বাড়তে শুরু করল ইস্টবেঙ্গল শিবিরে। ফেডারেশন কাপের নতুন নিয়ম অনুযায়ী আই লিগে তৃতীয় হওয়ায় মেহতাব হোসেনদের প্রথম ম্যাচে খেলতে হবে লাজং এফসি-র বিরুদ্ধেই! রবিবার রাতে ম্যাচের পর শিলং থেকে ফোনে মর্গ্যান বলেই ফেললেন, ‘‘পুরো ম্যাচে কখনওই জেতার মতো খেলেনি দল।’’ 
ফেডারেশন কাপে কি ঘুরে দাঁড়ানো সম্ভব? লাল-হলুদ কোচ বললেন, ‘‘কাজটা কঠিন কিন্তু অসম্ভব নয়। আমি সবচেয়ে চিন্তিত ডিফেন্স নিয়ে। মঙ্গলবার ফুটবলারদের বিশ্রাম দিয়েছি। বুধবার থেকেই ফেডারেশন কাপের প্রস্তুতি শুরু করে দেব।’’